מספר פנימי: 2022433

הכנסת העשרים

**יוזמים: חברי הכנסת** **מיקי רוזנטל**
 **קארין אלהרר**
 **אילן גילאון**
 **יצחק הרצוג**
 **ציפי לבני**
 **שלי יחימוביץ'**
 **סתיו שפיר**
 **איציק שמולי**
 **עמר בר-לב**
 **יחיאל חיליק בר**
 **עמיר פרץ**
 **מרב מיכאלי**
 **איתן כבל**
 **רויטל סויד**
 **יואל חסון**
 **זוהיר בהלול**
 **איתן ברושי**
 **מיכל בירן**
 **נחמן שי**
 **קסניה סבטלובה**
 **איילת נחמיאס ורבין**
 **יוסי יונה**
 **איל בן ראובן**
 **יעל כהן-פארן**
 **סאלח סעד**
 **לאה פדידה**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ פ/4696/20

הצעת חוק להעלאת קצבאות הנכים, התשע"ח–2017

|  |  |  |
| --- | --- | --- |
| הגדרות | 1. | בחוק זה – |
|  |  | "הוועדה" – ועדת העבודה, הרווחה והבריאות של הכנסת; |
|  |  | "חוק הביטוח הלאומי" – חוק הביטוח הלאומי [נוסח משולב], התשנ"ה–1995[[1]](#footnote-2); |
|  |  | "נכה" – מי שזכאי לגמלה לפי פרק ט' לחוק הביטוח הלאומי; |
|  |  | "השר" – שר העבודה, הרווחה והשירותים החברתיים. |
| העלאת קצבאות הנכים | 2. | (א) קצבאות המשולמות לנכה לפי פרק ט' לחוק הביטוח הלאומי (בסעיף זה – קצבאות) יוגדלו באופן הדרגתי במהלך ארבע שנים החל מיום י"ד בטבת התשע"ח (1 בינואר 2018) בהתאם לתנאים, לשיעורים ולמועדים שיקבע השר באישור הוועדה, ובכפוף להוראות שלהלן: |
|  |  |  | (1) סכום קצבת הנכות לפי סעיף 200 או 201א לחוק הביטוח הלאומי בצירוף סכום הקצבה החודשית הנוספת לפי סעיף 200א לחוק האמור, לא יפחת, החל מיום י"ז בטבת התשפ"א (1 בינואר 2021), מהסכומים המפורטים להלן, לפי העניין:  |
|  |  |  |  | (א) לנכה הזכאי לגמלה בעד שירותים מיוחדים לפי סעיף 206 ו-206א לחוק הביטוח הלאומי, למעט לפי סעיף 206א(ב)(3) – 4,500 שקלים חדשים בחודש; |
|  |  |  |  | (ב) לנכה שנקבעה לו דרגת אי כושר להשתכר של 100% ונקבעה לו נכות רפואית בשיעור של 80% לפחות – 4,050 שקלים חדשים בחודש; |
|  |  |  |  | (ג) לנכה שנקבעה לו דרגת אי כושר להשתכר של 100% ונקבעה לו נכות רפואית בשיעור של 50% לפחות ולא יותר מ-79% –4,000 שקלים חדשים בחודש; |
|  |  |  |  | (ד) לנכה שנקבעה לו דרגת אי כושר להשתכר של 100% ונקבעה לו נכות רפואית בשיעור של 40% לפחות ולא יותר מ-49% – 3,800 שקלים חדשים בחודש; |
|  |  |  |  | (ה) לנכה שנקבעה לו דרגת אי כושר להשתכר שאינה עולה על 74% ואינה פחות מ-60% – 2,100 שקלים חדשים בחודש, ועד 2400 שקלים חדשים לחודש, בהתאם לדרגת אי הכושר להשתכר; |
|  |  |  | (2) הגדלת הקצבאות כאמור בפסקה (1) תמומן מאוצר המדינה, ובלבד שהחל מיום י"ז בטבת התשפ"א (1 בינואר 2021), סך התקציב המיועד למימון הגדלת הקצבאות כאמור לא יפחת מארבעה מיליארד ומאתיים מיליון שקלים חדשים בשנה. |
|  |  | (ב) קצבה המשולמת בעד ילד נכה לפי סימן ו' לפרק ט' לחוק הביטוח הלאומי תגדל באופן הדרגתי במהלך ארבע שנים החל מיום י"ד בטבת התשע"ח (1 בינואר 2018) בהתאם לתנאים, לשיעורים ולמועדים שיקבע השר באישור הוועדה; הגדלת הקצבה המשולמת בעד ילד נכה תמומן מאוצר המדינה, ובלבד שהחל מיום י"ז בטבת התשפ"א (1 בינואר 2021), יתווסף לתקציב המיועד למימון קצבאות כאמור 150 מיליון שקלים חדשים בשנה.  |
|  |  | (ג) החל מיום י"ד בטבת התשע"ח (1 בינואר 2018) יממן אוצר המדינה תוספת תקציב של 75 מיליון שקלים חדשים בשנה לעידוד תעסוקת נכים; השר באישור הוועדה יקבע הוראות וכללים לעניין עידוד תעסוקת הנכים. |
|  |  | (ד) החל מיום י"ד בטבת התשע"ח (1 בינואר 2018) יממן אוצר המדינה תוספת תקציב של 300 מיליון שקלים חדשים בשנה לקצבאות הנכות עבור קשישים. |
| תיקון חוק הביטוח הלאומי | 3. | בחוק הביטוח הלאומי [נוסח משולב], התשנ"ה–1995[[2]](#footnote-3) – |
|  |  | (1) בסעיף 1, בהגדרה "הסכום הבסיסי"­ – |
|  |  |  | (א) בפסקה (1), פסקת משנה (ד) – תימחק; |
|  |  |  | (ב) אחרי פסקה (1) יבוא: |
|  |  |  |  | "(1א) לעניין קצבאות המשתלמות לפי פרק ט' – 8757 שקלים חדשים;"; |
|  |  |  | (ג) בפסקה (3), במקום "או (2)" יבוא "(1א) או (2)"; |
|  |  |  | (ד) אחרי פסקה (3) יבוא: |
|  |  |  |  | "(4) לעניין קצבאות המשתלמות לפי הוראות פרק ט' – ב-1 בינואר של כל שנה לפי שיעור עליית השכר הממוצע לעומת השכר הממוצע ב- 1 בינואר של השנה הקודמת;"; |
|  |  | (2) בסעיף 200(א), במקום "29%" יבוא "44.5%"; |
|  |  | (3) בלוח ח'1, בטור א', בכל מקום, במקום "29%" יבוא "44.5%". |
| תקנות ראשונות | 4. | תקנות ראשונות בעניינים המפורטים בסעיף 2 לחוק זה יובאו לאישור הוועדה עד ליום ז' בטבת התשע"ח (25 בדצמבר 2017). |

דברי הסבר

בשני העשורים האחרונים ציבור הנכים במדינת ישראל סובל משחיקה עקבית וקשה בזכויות הסוציאליות הניתנות לו בחוק. רק בעשור האחרון שיעור העוני בקרב ציבור הנכים בישראל גדל פי ארבעה ביחס לגידול בשיעור העוני באוכלוסייה הכללית. קצבת הנכות הנוכחית שממנה מתקיימים מ-230 אלף נכים, עומדת על סכום של 2,342 שקלים חדשים ואינה מאפשרת קיום בכבוד. לצורך המחשה, למרות ששכר המינימום עלה ב-50 אחוזים מאז שנת 2003, קצבת הנכות עלתה באותה התקופה ב-8 אחוזים בלבד. לשחיקה העצומה בקצבאות הנכים מספר גורמים מרכזיים: העלייה החדה ביוקר המחיה הכללי בישראל, העובדה שגובה הקצבאות מוצמד למדד המחירים לצרכן במקום לשכר במשק, וכן שיטת הקיזוז הבעייתית של הקצבאות משכרם של נכים היוצאים לעבוד (שיטה המכונה "דיסריגרד").

מגמות אלה דרדרו במרוצת השנים חלקים גדולים מאוכלוסיית הנכים אל עבר קו העוני ומתחת לו. מצוקה זו הביאה למחאה חברתית חריפה שבזכותה חלחלה לציבור הישראלי ההבנה שמדינת ישראל חייבת להקצות משאבים משמעותיים לטובת תיקון העוול ושיפור חיי הנכים.

הצעת חוק פרטית של חבר הכנסת אילן גילאון (פ/2633/20) וחברי כנסת נוספים בנושא זה, שעניינה הצמדת קצבאות הנכות לשכר המינימום, אמנם אושרה בכנסת בקריאה מוקדמת ביום ז' בכסלו התשע"ז (7 בדצמבר 2016), אך לא קודמה מעבר לכך עקב התנגדות הממשלה. אף על פי כן, בחודשים האחרונים התקיימו מגעים אינטנסיביים בין גורמי הממשלה, חברי כנסת, נציגי ציבור הנכים ונציגי ההסתדרות, במטרה להגיע לפתרון מוסכם.

תהליך זה הגיע לשיא כאשר נציגים מכל סיעות הכנסת הודיעו על מתווה מוסכם למשבר הנכים שהוצג במסיבת עיתונאים מיוחדת שנערכה ביום כ"ח בסיוון התשע"ז (22 ביוני 2016). בהמשך לכך, נערכו ביום ט בתשרי התשע"ח (29 בספטמבר 2017) דיונים מרתוניים בהשתתפות שר האוצר, יושב ראש הקואליציה ויושב ראש ההסתדרות, שבסופם גובש מתווה מפורט שפורסם לציבור.

מן הראוי שמתווה זה, הנוגע בסוגיות סבוכות של תקציב וזכויות סוציאליות, יובא כהצעת חוק ממשלתית. ואולם, נוכח העובדה שממשלת ישראל מתמהמהת ולא עשתה זאת עד כה, ומאחר שתאריך היעד לביצוע הפעימה הראשונה להגדלת קצבאות הנכות הולך ומתקרב (1 בינואר 2018), נדרשת מעורבותה הדחופה של הכנסת.

 הצעת חוק זו נועדה לחייב את ממשלת ישראל להביא לאישור הכנסת בהקדם תקנות שיעגנו את ההוראות בדבר הגדלת קצבאות הנכות, כך שייושמו כבר בתחילת שנת 2018, לקבוע את המסגרת הנדרשת להעלאת הקצבאות לרבות חובת הקצאת התקציב הכרוך בכך, וכן לעגן בחקיקה את ההמלצות בדבר העלאת הסכום שאינו מובא בחשבון ("דיסריגרד") לסך של 4,300 שקלים חדשים והצמדת קצבאות הנכות לשכר הממוצע.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ז בחשוון התשע"ח - 6.11.17

1. ס"ח התשנ"ה, עמ' 210. [↑](#footnote-ref-2)
2. ס"ח התשנ"ה, עמ' 210. [↑](#footnote-ref-3)